[Nicolaus Episcopus servus servorum Dei, dilecto filio Guillelmo Abbati Monasterii Cluniacensis, ad Rom. Ecclesiam nullo medio pertinentis, salutem, et Apostolicam benedictionem. Exhibita nobis dilectorum filiorum de Silviniaco: de Crispejo, S. Marcelli Cabilonensis, de sancto Gelasio, de Vendopera, de Vlmatis, de Vallebonesii, sancti Theobaldi, de Flabeyo, de Monte-acuto, de Pontoris, et S. Iuliani Parisiensis, Prioratuum Priorum Cluniacensis Ordinis petitio continebat, quod Monasterium Cluniacense Romanæ Ecclesiæ immediatè subjectum, et statu lætari prospero consuetum, tanto debitorum onere, ac aliis diversis incommodis sit prægravatum; quod nisi celeri remedio succurratur eidem, verendum occurrit ne per usurariam voraginem, ac alias etiam multipliciter Monasterium ipsum in bonis suis incurrat irreparabile detrimentum. Quare memorati Priores tam dispendioso statui, et tam gravibus Monasterii prælibati periculis intimo compatientes affectu, et cupientes ut ab illis possit auctore Domino relevari, Nobis humiliter supplicarunt, ut vicesimam partem omnium Proventuum, et reddituum Monasteriorum, et Prioratuum, quæ sunt immediatè ac mediatè dicto Monasterio Clun. subjecta, et aliarum etiam Ecclesiarum tam sæcularium, quàm Regularium ad collationem, seu præsentationem tuam, et aliorum Abbatum, Priorum, et conventuum Ordinis memorati spectantium, tibi pro exoneratione debitorum ipsorum, per sex annorum spatium benignè concedere dignaremur. Nos autem prædicto Monasterio, quod speciali favore prosequimur, compatientes ab intimis, et Priorum prædictorum laudandum et salubre desiderium multipliciter in Domino commendantes, volentes quoque super hoc benignè annuere precibus eorumdem, tibi vicesimam partem omnium proventuum et reddituum prædictorum, in solutionem debitorum ipsorum totaliter convertendam per idem tempus præsentium auctoritate concedimus de gratia speciali: nonobstantibus quibuslibet indulgentiis Apostolicis impetratis, vel impetrandis, per quas concessioni hujusmodi posset quomodolibet obstaculum interponi; seu quibuslibet contrariis consuetudinibus, vel statutis juramento, confirmatione Sedis Apostolicæ, seu quacumque alia firmitate vallatis. Per hujusmodi autem gratiam tibi factam, nolumus quod Prælatis illis, ad quos in eisdem Ecclesiis, in quibus tu, et cæteri Abbates, ac Priores prædicti præsentationem habetis, institutio spectare dignoscitur, aliquod circa institutionem eamdem præjudicium generetur. Nulli ergo, etc. Datum Romæ, apud sanctam Mariam Majorem V. Kalendas Martii, Pontificatus nostri anno III.]